b'\n_START_ARTICLE_\nHeckler & Koch MP5\n_START_SECTION_\nPregled\n_START_PARAGRAPH_\nHeckler & Koch MP5 je ena najbolj poznanih in uporabljenih brzostrelk na svetu. MP5 je bila zasnovana kot zanesljivo oro\xc5\xbeje, preprosto za rokovanje in vzdr\xc5\xbeevanje. Trenutno je v uporabi v oboro\xc5\xbeenih silah in policijah v ve\xc4\x8d kot 50 dr\xc5\xbeavah. MP5 je dejansko pomanj\xc5\xa1ana razli\xc4\x8dica juri\xc5\xa1ne pu\xc5\xa1ke Heckler & Koch G3, saj uporablja isti sistem delovanja (zadr\xc5\xbean povratni trzljaj z valjastim zaklepom), ki ga je razvil koncern Mauser Werke med drugo svetovno vojno. Vse razli\xc4\x8dice uporabljajo 15-, 30- ali 40-strelne nabojnike, ki so bili sprva ravni, zdaj pa so zaobljeni. Brzostrelka lahko uporablja tudi boben._NEWLINE_Kot pri ve\xc4\x8dini oro\xc5\xbeij Heckler & Koch se lahko spro\xc5\xbeilni mehanizem zamenja, pri \xc4\x8demer se izbira med avtomatsko, 4-, 3-, 2-strelni rafal, polavtomatsko in varovalka v razli\xc4\x8dnih kombinacijah. MP5 uporabljajo standardni pi\xc5\xa1tolski naboj 9 mm x 19\xc2\xa0mm Parabellum. V 90. letih 20. stoletja so za\xc4\x8deli uvajati tudi mo\xc4\x8dnej\xc5\xa1e naboje (.40 S&W in 10\xc2\xa0mm Auto), vendar so s tem kmalu prenehali, saj so zasnovali novo brzostrelko Heckler & Koch UMP.\n_START_SECTION_\nZgodovina\n_START_PARAGRAPH_\nMP5 je bila prvi\xc4\x8d predstavljena leta 1966 kot HK54; ime izhaja iz starega poimenovanja HK, pri \xc4\x8demer 5 predstavlja model brzostrelke, \xc5\xa1tevilka 4 pa, da uporablja naboj 9x19 mm Parabellum. Trenutno ime je nastalo, ko so zahodnonem\xc5\xa1ka policija in mejne enote prejela to oro\xc5\xbeje pod imenom Maschinenpistole 5 (MP5) sredi leta 1966. Po zaslugi GSG-9 so brzostrelko predstavili tudi drugim zahodnim protiteroristi\xc4\x8dnim enotam._NEWLINE_S pove\xc4\x8devanjem telesne za\xc5\xa1\xc4\x8dite je prihodnost MP5 negotova. Novi pristopi v oboro\xc5\xbeitveni industriji so povzro\xc4\x8dili bli\xc5\xbenji zaton MP5: malokalibrsko osebno obrambno oro\xc5\xbeje kot Heckler & Koch P7 in kompaktne karabinke (M4, AKS-74U, Heckler & Koch G36C, XM8,...). Edina ve\xc4\x8dja kritika MP5 je visoka cena (okoli 900 USD), ki ustreza ceni juri\xc5\xa1ne pu\xc5\xa1ke. HK je za\xc4\x8del dopolnjevati ponudbo z razvojem cenej\xc5\xa1e Heckler & Koch UMP, ki je na voljo v .45 ACP in 9x19 mm Parabellum. Toda zaradi preprostega strelnega mehanizma pri UMP je MP5 \xc5\xa1e zmeraj bolj\xc5\xa1a za bolj zahtevne kupce. _NEWLINE_Ena najbolj znanih akcij, v katerih je bila uporabljena MP5, je operacija Nimrod - 30. april 1980, ko so pripadniki SAS vdrli v iransko ambasado, kjer so ugrabitelji zadr\xc5\xbeevali talce. Danes skoraj vse specialne in protiteroristi\xc4\x8dne enote uporabljajo to oro\xc5\xbeje, saj je natan\xc4\x8dno, mo\xc4\x8dno in zanesljivo.\n_START_SECTION_\nRazli\xc4\x8dice\n_START_PARAGRAPH_\nPrvotna razli\xc4\x8dica MP5 je bila na voljo s fiksnim oziroma premi\xc4\x8dnim kopitom. Nekatere razli\xc4\x8dice niso imele mo\xc5\xbenosti trostrelnega rafala ali pa so imele eno mo\xc5\xbenost (trostrelni rafal). Med letoma 1971 in 1973 je HK opravil par generalnih izbolj\xc5\xa1av._NEWLINE_Naslednja faza v razvoju je bila serija MP5SD (razli\xc4\x8dice SD1 do SD6), ki je bila predstavljena 1974. Serija ima vgrajen du\xc5\xa1ilec zvoka in posebno zasnovano cev, ki zmanj\xc5\xa1a hitrost izstrelka pod hitrost zvoka. Ta zna\xc4\x8dilnost je povzro\xc4\x8dila, da je delovanje skoraj nesli\xc5\xa1no na razdalji nad 15 m._NEWLINE_MP5K (Kurz, kratki), ki je dolga le 325\xc2\xa0mm, je bila predstavljena leta 1976 na zahtevo ju\xc5\xbenoameri\xc5\xa1kega trgovca z oro\xc5\xbejem, ki je videl mo\xc5\xbenost prodaje takega oro\xc5\xbeja telesnim stra\xc5\xbearjem kot avtomatsko oro\xc5\xbeje za prikrito no\xc5\xa1njo. Verzija ima dodan sprednji ro\xc4\x8daj, ki zmanj\xc5\xa1a premik cevi in olaj\xc5\xa1a streljanje. Razvoj se je nadaljeval kot MP5K-PDW (1991), ki je bila zasnovana za potrebe pilotov Vojnega letalstva ZDA, ki so potrebovali kompaktno oro\xc5\xbeje. Ima preklopljivo kopito z mo\xc5\xbenostjo namestitve du\xc5\xa1ilca zvoka in laserskega namerilnika. Brzostrelka lahko strelja tudi znotraj posebnega kov\xc4\x8dka. Vse razli\xc4\x8dice MP5K so na voljo v podobnih izvedbah kot izvirna razli\xc4\x8dica._NEWLINE_HK je razvil model MP5N (MP5 Navy) za Vojno mornarico ZA, natan\xc4\x8dneje za pomorske specialne sile (med drugimi tudi za tjulnje). MP5N ima popolnoma prilagodljiv spro\xc5\xbeilec, teleskopsko kopito in prilagojeno cev za dodatke. Mnogo kovinskih delov je bilo zamenjanih z la\xc5\xbejimi in korozijskoodpornimi plasti\xc4\x8dnimi materiali._NEWLINE_Model MP5/10 je razli\xc4\x8dica, ki uporablja naboj 10 mm Auto in predstavlja prvi poskus konstruktorjev pri HK, da pove\xc4\x8dajo mo\xc4\x8d oro\xc5\xbeja. Leta 1994 je FBI uvedel MP5/10 kot standardno brzostrelko. Za razliko od izvirne razli\xc4\x8dice ima MP5/10 konstrukcijske napake, ki se ka\xc5\xbeejo kot mehanske blokade, po\xc5\xa1kodbe, zastoji, ki so posledica neuspe\xc5\xa1nega pove\xc4\x8danja kalibra in s tem predelave celotne brzostrelke.\n_START_SECTION_\nUporabniki\n_START_PARAGRAPH_\nKot je bilo \xc5\xbee omenjeno, brzostrelka je v oboro\xc5\xbeitvi ve\xc4\x8dine voja\xc5\xa1kih in policijskih specialnih enot. Med drugim jo v uporabi tudi pri VP, SEVP, SEP in ESD v Sloveniji, pa tudi pri PPE (posebne policijske enote).\n_START_SECTION_\nKulturni pomen\n_START_PARAGRAPH_\nMP5 je zelo znan simbol v popularni kulturi, ki se ka\xc5\xbee kot rekvizit v filmih (Umri pokon\xc4\x8dno, S.W.A.T., Slabi fantje, Terminator 3, Predator, Matrica,...) in v interaktivnih igrah.'